Lavis

Lavis (oikealta nimeltään Lauri Henriksén. s. 9. joulukuuta 1982), aikaisemmin Laveerre, on suomalainen, Helsingistä kotoisin oleva rap-artisti ja -tuottaja. Hän on aiemmin käyttänyt useita taiteilijanimiä, joista käytetyimpiä ovat edellä mainittujen lisäksi Jumal x10 Lavis, alter ego Jumal Velho ja Lavis Danzos, jolla hän on keskittynyt elektroniseen musiikkiin. Lavis on julkaissut myös englanninkielistä tuotantoa muun muassa nimellä HEATH.
Laviksen tunnetuimpia kappaleita ovat mm. "Texas Sex Ranger", "Kullikellot", "Mis mun koirat on?", "Vesinorsun päivä", "Kallion spuge II", "Alla Vaahterapuun (horo hymni)", "Masse majava" "Hitler", "Laturday", "Jeesus" ja "Saatananmoinen Jumala". 
Yleistä.
Henriksén tunnetaan absurdeista ja epätavallisista sanoituksistaan, räävittömästä mustasta huumoristaan ja mielikuvituksekkaista aiheistaan ja hahmoistaan, joita hänen kappaleillaan esiintyy. Myös jo tavaksi muodostunut käytäntö "lopettaa" ja palata aika ajoin takaisin albumintekoon kuuluu Henriksénin uraan. Mies on ollut myös erittäin tuottelias artisti; hän on julkaissut kymmeniä albumeita, ja pääosin tuottanut ja sanoittanut kappaleet itse. 
Henriksén on tehnyt musiikkia muun muassa yhdessä Eino Antiwäkin, Pyhimyksen, Kfiedin ja Tommishockin kanssa. Hän on myös perustanut rap-ryhmän "Omistuz", johon kuuluivat Eino Antiwäkki, Kunt Kuntified, Elton Hank, Sienestäjä ja MauriLauri. Vuonna 2017 Lavis perusti rap-duon yhdessä Eino Antiwäkin kanssa, nimeltään Yli-Bosses. Yhtyeen ensimmäinen albumi ilmestyi samana vuonna.
Ura.
Laveerre.
Henriksén aloitti uransa vuonna 1999 käyttäen taiteilijanimeä "iSight". Hän julkaisi tällä nimellä 10 kappaleen pituisen "Quakebiisit"-internetalbumin, joka sisälsi hyvin omaperäistä huumoriräppiä. Vuonna 2000 Lavis otti käyttöön taiteilijanimen Laveerre, josta moni katsookin hänen uransa käytännössä alkaneen. Hänen ensimmäinen julkaisunsa oli "Saatan olla aika vitun köyhä CP", joka julkaistiin vuonna 2000 alun perin C-kasettina sekä MiniDiscinä. Albumi sisälsi muutaman vanhemman kappaleen lisäksi muun muassa tunnetut "Kallion spuge"- ja "Vesinorsun päivä" -kappaleet. Hänen seuraava julkaisunsa oli kaksi kuukautta myöhemmin ilmestynyt "EP". Albumin kolmas raita, "Kallion spuge II", on yksi tunnetuimmista kappaleista artistin alkuvaiheen tuotannosta. Seuraava julkaisu oli peräti 22 kappaletta sisältävä "Finaali LP", jonka julkaisun myötä artisti ilmoitti lopettavansa. Finaali LP:n sisältämiä kappaleita ovat mm. tunnettu "Meitsi on räppäri" ja Eminemin kappaletta "The Real Slim Shady" parodioiva "Kaasupää II".
Laveerre teki vuonna 2001 comebackin löydettyään FL Studio -musiikinteko-ohjelman. Samana vuonna hän julkaisi useita albumeja: "Suomen hip hopin Jeesus", "urbanjoosgankstamuzik" (nimellä KORSOug, Bakteerin kanssa), "Edelleen köyhä ja paska", "100% Mukana Räp Pelissä - Nextillä Levelillä" sekä "Kadunlakaisija".
Laveerre jatkoi "KORSOug"-projektia vuoden 2002 alussa albumilla "satakahdeksankymmentäseisemän tyyliä". Vuoden ensimmäinen soolojulkaisu oli "RäppiRalli", joka koostui aiemmin netissä julkaistuista ilmaiskappaleista. Seuraava julkaisu oli 19 kappaletta sisältävä "Taigan kutsu LP". Kesällä julkaistu "Amerikan vaarallisin turisti" sisälsi muun muassa kappaleet "Ei elämää, ei laiffii" (mukana Eino Antiwäkki), "Laveerre vs. Eino" (jossa Laveerre ja Eino Antiwäkki räppäävät toisiaan vastaan), "Ei seksiä ennen avioliittoa", jota Laveerre samplasi myöhemmin kappaleeseen "Tyttö sinä olet krapis", sekä "Mun helvetti"; mukana myös Kunt Kuntified (nykyinen Kfied) ja Eino Antiwäkki. Albumi on yksi Henriksénin pisimmistä levyistä joka sisälsi kaksikymmentä kappaletta.
Vuonna 2003 Henriksén julkaisi kokopitkät albumit "Lazyfatboy 4 Life", "Elämätön luuseri", "Evoluutio" ja "Miehen maailma". Vuonna 2004 hän kehitti alter egon HEATH, jonka nimellä julkaistiin albumi "Sex with Cacodemon". Levyllä Lavis räppäsi englanniksi. Hän käytti levyllä Heathin mukaan lukien jopa viittä eri alter egoa, joista Noob Saiboot esiintyy peräti yhdeksällä levyn kahdestakymmenestä kappaleesta.
Lavis ja Jumal Olo Lavis.
Henriksénin taiteilijanimi vaihtui vuoden 2004 lopussa Laveerresta muotoon Lavis, ja hän julkaisi Tommy Darkflow'n (nykyisin "Tommishock") kanssa levyn "Jos sanat vois tappaa". Albumin tunnelma oli Laviksen tyylille poiketen synkkä, ja muutama kuukausi levyn julkaisun jälkeen hän kertoi, ettei hän ollut enää samaa mieltä kuin levyllä.
Seuraavana vuoden 2005 kesällä hän julkaisi "Kullikka"-nimisen nettialbumin. Albumi sisältää muun muassa kappaleen "Päihtyneet paskanaamat", joka on suomennettu versio "Sex with Cacodemonin" sisältämästä "Noob" -alter egon tähdittämästä "Intoxicated Shitfaces" -kappaleesta. Kullikka ei menestynyt odotetusti ja hieman levyn julkaisun jälkeen Lavis ilmoitti lopettavansa. Vielä vuonna 2005 julkaistiin HEATH-kompilaatio "Groin". Samana vuonna hän tuotti myös rap-artisti Pyhimykselle kokonaisen levyn.
Lavis kuitenkin julkaisi internetiin vuonna 2006 ilmaisen albumin, "Lyrikaalinen Bagebooli", uudella nimellään Jumal Olo Lavis jota hän toistaiseksi on käyttänyt vain kyseisellä albumilla. Albumi sai hyvän vastaanoton, ja sitä kehuttiin Laviksen uran parhaimmaksi. Levyllä Laviksen kanssa räppäsivät Pyhimys ja Eino Antiwäkki.
Jumal Velho ja Jumal x10 Lavis/Lavis Danzos.
Seuraava levy "Gorgonzola Flow" ilmestyi vuonna 2008 Laviksen uudella taiteilijanimellä "Jumal x10 Lavis", kustantajana Yellowmic Oy. Henriksén kehitti itselleen Jumal Velho -alter egon, jonka musiikkityyli muistutti hardstyleä. Hän julkaisi myös "Mancini Beat Machine" -albumin nimellä Lavis Danzos. Levy on ladattavissa ilmaiseksi Internetissä, ja sisältää lähinnä dancea ja housea.
Seuraava albumi "Hanskat tiskiin" julkaistiin helmikuussa 2009. Albumin kerrottiin olevan lopetus artistin rap-uralle. Samana vuonna julkaistiin instrumentaalilevy Jumal x10 Lavis Instrumentaalit, joka nimensä mukaisesti sisälsi instrumentaaliversiot Gorgonzola Flow- ja Hanskat tiskiin -levyjen kappaleista. Lavis Danzos -nimellä tehty toinen "A Techno Meal a Day" -niminen tekno-EP ilmestyi Internetiin ladattavaksi.
2009–2012 ja LAViS.
Henriksén jatkoi musiikin tekemistä pääasiassa vain "Lavis Danzos" -aliasta käyttäen. 2. syyskuuta 2009 Skill Street Entertainment kuitenkin ilmoitti sivuillaan, että Lavis on liittynyt levy-yhtiöön ja hänen uusi levynsä "Ookkonä huudeilt?!" tultaisiin julkaisemaan SSE:n alaisena. Levy liikkui huomattavasti kantaa ottavimmissa ja yhteiskuntakriittisissä aiheissa kuin aiemmat julkaisut. Levyn tuottaa ja masteroi alusta loppuun Kfied. Albumin kappaleista "Stunna Enso", "Junnujoukkueen valmentaja" ja "Masse Majava" on julkaistu musiikkivideot. "Ookkonä huudeilt?!" julkaistiin 10. joulukuuta 2009. Albumista julkaistiin myös instrumentaalilevy nimellä "Instruja huudeilt?!". Lavis julkaisi syksyllä 2010 "DIGGOO"-nimisen EP:n.
Lavis aloitti vuonna 2011 yhteistyön Isoista Lapsista tutun DJ Maucan kanssa. Lavis julkaisi YouTube-kanavalleen uusia kappaleita, muun muassa "Jumaluus", "Laturday" ja "Vittu Mikä Nälkä" (mukana Maucca). Myöhemmin Lavis julkaisi vuonna 2011 tehdyistä kappaleista kootun internet-EP:n "Shitz0rz", jonka tuotannosta vastasivat Lavis sekä DJ Maucca, joka nähtiin myös muutamalla kappaleella vierailijana.
Alkuvuodesta 2012 Lavis ilmoitti Facebookissa työstävänsä uutta albumia ja julkaisi kuuntelijoiden pyynnöstä "DIGGOO"-EP:ltä poisjääneen kappaleen "Saatananmoinen Jumala", joka nousi nopeasti suosituksi internetin keskustelupalstoilla ja keräsi muutamassa viikossa useita kymmeniä tuhansia näyttökertoja YouTubessa. Kesän lopussa julkaistun "dööd"-EP:n jälkeen Lavis lopetti jälleen kerran ja katosi julkisuudesta poistaen YouTube-, Bandcamp- ja Facebook-tilinsä.
2014, LAVIS ja tulevaisuus.
Lavis julkaisi toukokuussa 2014 Instagram-tilillään kuvan äänityskopista, jonka kommenteissa hän viittaa uuden levyn ilmestymiseen syksyllä 2014. 11. heinäkuuta hän kuitenkin mainitsi kokonaisen levyn jäämän tulematta ja julkaisi Soundcloud-sivullaan kolme kappaletta valmiita raitoja, joiden oli määrä ilmestyä levyllä: "Dzumal Girl", "Apina" (mukana NENÄ Inc.) ja "Vortex". Lavis poisti myöhemmin "Dzumal Girl" ja "Vortex" -raidat jättäen vain "Apina" -kappaleen Soundcloud -tililleen. 23. elokuuta 2014 Lavis laittoi Bandcamp-sivunsa uudelleen toimintaan, josta löytyy suurin osa hänen tuotannostaan vuosien varrelta. Hän ilmoitti myös biossaan kaikkien levyjen tulevan aikanaan sivustolle.
Lavis julkaisi 19.10."Takas saarel EP":n, joka sisälsi mm. aikaisemmin Soundcloundiin julkaistut kappaleet. Levyllä julkaistiin neljä uutta kappaletta; "Taas soi", "Takas saarel", "Iso Baja Pussy" sekä bonuskappale "Fruity" joka on alun perin tehty vuonna 2013. Bandcamp-tilillään Lavis mainitsi, että kokopitkään levyyn ei löydy tarpeeksi mielenkiintoa. EP lisättiin myös Spotify -palveluun.
Laviksen kappale "Kun Adele laulo" kuullaan vuoden 2014 lopulla julkaistavassa "SAY5V" -mixtapella. Bandcamp-tilillään Lavis ilmoitti uutta materiaalia julkaistavan alkuvuodesta 2015, sekä mainitsi vanhemman tuotantonsa ilmestyvän myöhemmin Spotify -palveluun. Lavis ilmoitti Bandcamp-tilillään kaiken materiaalin poistuvan palvelusta 31.12.2014 mennessä, mutta poisti tuotantonsa paljon aikaisemmin.
Laviksen Bandcamp-tilille julkaistiin 17.9.2015 "Enkeleiden Alistajat EP". Levyllä oli mukana tuottajana Keemoh. 2017 Henriksén palasi vanhan artistinimensä (Laveerre) pariin ja julkaisi albumin "Kaasupääfield 1". Myöhemmin samana vuonna Eino Antiwäkin ja Laviksen projektin Yli-Bossesin ensimmäinen albumi "Just Overbossin' " julkaistiin.
Vuonna 2018 Lavis julkaisi kaksi albumia nimellä Jumal x10 Lavis, "Kingdom of Dzumaal" ja "Eros Paskanderos". Tämä myös tuotti EP:n Nenä Incille.
Lavis ilmoitti myös 16.4.2024 julkaisemallaan Youtube- videolla, että hän ei enää tee rap-musiikkia vaan keskittyy alter egonsa Jumal velhon tuotantoon.
Muuta.
Erityisesti kappale ""Saatananmoinen Jumala" (ja erilaiset videot, joissa kappaletta on käytetty) sai jo ennen ilmestymistään runsaasti huomiota sosiaalisessa mediassa. Tähän suurena vaikuttimena oli Laviksen julkaisema video, jossa hän humoristisesti esittelee biisin ja laulaa kertosäettä samalla kertoen taustan nimen olevan "Diggoo"". Hokemaa voisi luonnehtia Internet-meemiksi.
Soolodiskografia.
Laveerre.
HEATH
Sex with Cacodemon (2004)
GROIN (2005)